Martin Bester: So het ek 8 kg in 9 weke afgeskud
JY LEES NOU Martin Bester: So het ek 8 kg in 9 weke afgeskud
Martin het onlangs foto's op Instagram gedeel van voor en nadat hy 8kg afgeskud het en sê hy voel soos 'n nuwe mens. Foto: Facebook (Breakfast with Martin Bester).
Die omroeper en sanger Martin Bester sê hy lyk en voel beter nadat hy in nege weke 8 kg verloor het.
Martin het onlangs foto's op Instagram gedeel van hoe hy voor die tyd gelyk het toe hy 94,5 kg geweeg het, en hoe hy nou lyk nadat hy 8 kg afgeskud het.
Hy voel nou soos 'n nuwe mens, vertel die sanger van die liedjie Ek Het Geweet.
Thank you @usnsa & @planetfitnessza for helping me look and feel better in just 9 weeks! #summer #body #goals #fitness #beach #energy #fatloss #shapeup #jacabreakfast #jacarandafm
A post shared by Martin Bester (@martin.bester) on Nov 26, 2018 at 7:31pm PST
Sy volgelinge op Instagram het hom gelukgewens met sy vordering. Onder hulle was sy kollega die Jacaranda-omroeper Danny Painter.
"Jy het so goed gedoen. Die transformasie is ongelooflik. Welgedaan," skryf sy.
Volgens Martin het hy homself "net te lank laat gaan", veral ná sy nuwe oggendroetine as omroeper op Jacaranda FM, wat hom van sesuur tot negeuur soggens op die lug hou. Hy toer ook baie as sanger.
Baie dankie #hoedspruit #moditlo #tshembafoundation #virdieliefde ?? Next stop #polokwane #groundedcontainerbar #toer #livemusic #solo #band #bandlife #southafrica #bushveld #roadtrip #platteland #singer #jacarandafm
A post shared by Martin Bester (@martin.bester) on Aug 11, 2018 at 3:33am PDT
Soggens eet hy pap en jogurt omdat hy vroeg uit die vere moet wees vir sy radioprogram, vertel Martin. Laatmiddag peusel hy aan 80 g biltong en 'n stukkie pynappel. Hy het 'n paar goed, soos brood, uit sy dieet gesny en het seker gemaak hy eet goeie koolhidrate soos patat, vertel Martin. "Ek het net nou en dan aartappels en rys geeët. Ek het gemaalde beesvleis geeët of vis en maaskaas, en amandelmelk pleks van koeimelk gedrink."
Een keer per week het hy 'n "cheat meal" – Noord-Indiese kos op 'n Sondagmiddag. "As jy 'n cheat meal doen, doen dit aan die einde van die dag," is Martin se raad. Dit keer dat jy later lus raak daarvoor. Hy't ook onder meer kardio-oefening gedoen.
En sy raad aan Huisgenoot-lesers wat van die ekstra vetjies ontslae wil raak?
"Neem die besluit en begin net. Dit raak makliker, maar jy moet begin aktief raak en gesonder keuses maak wanneer dit kom by wat jy eet en drink.
"Daar is soveel maniere om goeie raad te kry oor hoe om reg te oefen en reg te eet. Dis makliker as wat jy dink, al lewe jy 'n vol lewe en kan net drie keer 'n week gim!," sê hy.
Kom neem deel aan die gesprek.Volg Huisgenoot op Instagram, Twitter, Facebook, WhatsApp en teken in op ons nuusbriewe.